รมว.แรงงาน ยืนยันอนุสัญญาองค์การแรงงานระหว่างประเทศ ฉบับที่ 188 เป็นประโยชน์ต่อภาคประมงในระยะยาว
รัฐมนตรีว่าการกระทรวงแรงงาน  ยืนยันอนุสัญญาองค์การแรงงานระหว่างประเทศ ฉบับที่ 188 ว่าด้วยการทำงานในภาคการประมง พ.ศ. 2550  ช่วยยกระดับการคุ้มครองแรงงานและแก้ปัญหาประมงผิดกฎหมายให้สอดคล้องกับมาตรฐานสากล เป็นประโยชน์ต่อภาคประมงในระยะยาว

พลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน กล่าวถึงสาระสำคัญของอนุสัญญาองค์การแรงงานระหว่างประเทศ ฉบับที่ 188 ว่าด้วยการทำงานในภาคการประมง พ.ศ. 2550 (C188) มีจุดมุ่งหมายเพื่อดูแลแรงงานในภาคประมง  เน้นเรื่องสุขภาพอนามัย ความปลอดภัย หลักประกันความมั่นคงทางชีวิตและได้รับค่าจ้างที่เป็นธรรม จะช่วยให้ภาคประมงของไทยได้รับการยอมรับ มีภาพลักษณ์ที่ดี และเป็นส่วนหนึ่งจะช่วยแก้ปัญหาขาดแคลนแรงงานประมงไทย รวมถึงปัญหาการค้ามนุษย์ให้เป็นไปตามมาตรการหรือเงื่อนไขพื้นฐานสำหรับการทำงานบนเรือ เช่น มาตรฐานอายุการทำงานขั้นต่ำ มีการจ่ายค่าตอบแทนที่ชัดเจน มีที่พัก อาหาร น้ำดื่มที่เพียงพอเหมาะสม รวมถึงได้รับการดูแลรักษาทางการแพทย์  พร้อมยืนยัน กฎหมายฉบับนี้ไม่ได้สร้างภาระเพิ่มเติมให้กับชาวประมง เนื่องจากจะใช้บังคับเฉพาะกลุ่มเรือประมงพาณิชย์ของไทยที่มีขนาด 30 ตันกรอสส์ขึ้นไปมีอยู่กว่า 5 พันลำ และไม่ได้เปลี่ยนแปลงโครงสร้างเรือ  เชื่อว่า หากไทยเข้ายื่นสัตยาบันอนุสัญญาฉบับนี้แล้ว จะเกิดประโยชน์ต่อแรงงาน ผู้ประกอบการ และอุตสาหกรรมประมงโดยรวม เพื่อยกระดับการคุ้มครองแรงงานและแก้ปัญหาประมงผิดกฎหมายให้สอดคล้องกับมาตรฐานสากล
 
รัฐมนตรีว่าการกระทรวงแรงงาน กล่าวอีกว่า ปัจจุบันประเทศไทยประสบปัญหาการขาดแคลนแรงงานประมงกว่า 5 หมื่นคน กระทรวงแรงงานเร่งดำเนินการแก้ปัญหา โดยขยายเวลาการทำงานให้กับแรงงานประมงทะเลที่ได้รับอนุญาตให้อยู่ในราชอาณาจักรและได้รับอนุญาตทำงานตามมาตรา 83 แห่งพระราชกำหนดการประมง พ.ศ.2558 ในกลุ่มที่ผ่านการพิสูจน์สัญชาติ เพื่อให้อยู่ในราชอาณาจักรและทำงานได้ถึง 30 กันยายน 2563 การนำเข้าแรงงานประมงจากประเทศกัมพูชา ลาว เมียนมา และดำเนินการตามมาตรการเร่งด่วนชั่วคราว โดยการรับแจ้งความต้องการแรงงานต่างด้าวไปจนถึงวันที่ 31 มกราคม 2562 ณ สำนักงานประมงจังหวัด 22 จังหวัดชายทะเล